50 år med ulandsfrivillige: 200 mødte op | Mellemfolkeligt Samvirke
50 år med ulandsfrivillige: 200 mødte op
Pressemeddelelse: Det er 50 år siden de første ulandsfrivillige blev sendt ud i verden med Mellemfolkeligt Samvirke. Omkring 200 mennesker med tilknytning til programmet mødtes lørdag og sendte tankerne på en lang rejse tilbage i tiden.
I september 1963 blev et lille hold unge danskere sendt med toget til Athen. Derfra fløj de videre til Nairobi i Kenya, hvorfra de fløj videre til Dar es Salaam i Tanzania. Dansk Ungdoms Ulandsarbejde var sat i søen.
Det er nu 50 år siden og programmet har skiftet navn flere gange siden da. Men den grundlæggende tanke er stadig den sammen: En mellemfolkelig forståelse og muligheden for at gøre en positiv forskel i udviklingslandene.
Mellemfolkeligt Samvirke markerede lørdag jubilæet med et arrangement i organisationens gård på Indre Nørrebro. Omkring 200 mennesker mødte op - flertallet med gråt hår eller bare isser.
Flere af de allerførste ulandsfrivillige deltog også i arrangementet, blandt andet Ellen Tølbøl Povlsen og Jørgen Dideriksen, der var med på det første hold af ulandsfrivillige, der blev sendt ud i verden og begge figurerer på et ikonisk fotografi fra lufthavnen i Tanzanias hovedstad Dar es Salaam i 1963.
“Vi blev indlogeret hos Frelsens Hær i Salvation Army Camp i Mgulani, hvor jeg delte en palmebladshytte med min kollega Kirsten, som jeg fulgtes med under hele opholdet. Vi deltog først i et tre ugers swahilikursus for missionærer hos Salvation Army, hvor vi skulle læse Mattæus-evangeliet på swahili. Så spredtes vi,” husker Ellen Tølbøl Povlsen.
Under arrangementet så flere talere tilbage på, hvordan personelbistanden har udviklet sig i de 50 år og satte fokus på, hvordan MS i dag arbejder med personelbistand. Blandt andre Mellemfolkeligt Samvirkes generalsekretær Frans Mikael Jansen.
“Det var skolelæreren, sygeplejersken, landmanden og håndværkeren, det var helt almindelige mennesker, der rejste ud. De kom fra mange forskellige dele af den danske befolkning og havde ikke nødvendigvis viden om udviklingslande og udviklingsproblematikker. Så alene måden man rekrutterede på gjorde, at programmet var en fantastisk måde at sprede budskabet om, at der i de lande er mennesker, der er ligesom os, har de samme følelser og samme værdighed,” sagde generalsekretæren.
For yderligere information, kontakt venligst: Onlineredaktør i Mellemfolkeligt Samvirke Mikkel Gottlieb + 45 28188462.